**Themsen** (engelsk: *Thames*, uttale: ˈtɛmz ) er ei elv i den sørlige delen av England. Elva er best kjent ettersom den nedre delen renner gjennom sentrum av London, men elva renner også gjennom mange andre byer, herunder Oxford, Reading, Henley-on-Thames, Windsor, Kingston upon Thames og Richmond upon Thames. Themsen er 346 kilometer lang, med et nedbørfelt på 12 935 km².

Themsen er den nest lengste elva i Storbritannia og den lengste elva som i sin helhet ligger i England. Den har sitt utspring ved Thames Head i Gloucestershire, og munner ut i Nordsjøen gjennom et stort estuar mellom Kent og Essex. Elva er påvirket av tidevannet opp til Teddington Lock i Londons vestlige forsteder. I London har tidevannet en høyde på opptil 7 meter. Nedbørfeltet omfatter en stor del av det sørøstlige og vestlige England og elva har over 18 sideelver som flyter inn i Themsen. Det ligger over 80 øyer langs elva, og den er hjemsted for et rikt dyre- og planteliv. Det er minst 214 broer som krysser elven og 17 tunneler som går under den. Det er også mer enn 200 roklubber ved elven.

Elva har understøttet menneskelig aktivitet fra kilde til munning gjennom mange tusen år, og har gitt folk bosteder, vannkraft, mat og drikke. Den har også fungert som en hovedferdselsåre for internasjonal handel gjennom London havn, både direkte til steder langs sine egne bredder og gjennom elvas tilknytninger til det engelske kanalsystemet.

Themsen var i middelalderen og senere en veldig forurenset elv. Årsaken var at mengder av søppel og kloakk ble tømt i den. Først på midten av 1800-tallet anla Metropolitan Board of Works et kloakkanlegg i London slik at utslippene i elven ble sterkt begrenset. Elva har i senere år blitt et viktig fritidsområde som understøtter turisme, båt- og friluftsliv, og andre aktiviteter som roing, seiling og padling. Elva har hatt en spesiell tiltrekning på forfattere, kunstnere, musikere og filmmakere, og den er godt representert innen kunst.

Blant de mange broene som krysser Themsen er Tower Bridge den mest kjente. Populære landemerker som Big Ben, Houses of Parliament, London Eye og Tower of London ligger også ved Themsen.

Etymologi
---------

Themsen ved Oxford.
Navnet Themsen, fra mellomengelsk *Temese*, er avledet fra det keltiske navnet for elv, *Tamesas* (fra *\*tamēssa*), nedtegnet i latin som *Tamesis* og gitt moderne walisiske ordet *Thames*. Navnet hadde antagelig betydningen «svart» og kan sammenlignes med andre språkbeslektede ord som russiske темно (urslavisk: *\*tьmьnъ*), sanskrit *tamas*, irske *teimheal* og walisiske *tywyll*, «mørke» (urkeltisk: \*temeslos) og mellomirske *teimen*, «mørk grå», skjønt Richard Coates nevner andre teorier: Kenneth Jacksons teori er at det ikke er indoeuropeisk (og derfor av ukjent betydning), og Peter Kitsons forståelse er at det indoeuropeisk, men før-keltisk og indikerer betydningen «slam/slammete»/«leire/leirete», fra et rotord *\*tā-*, «smelte».

Bemerk også andre navn på britiske elver som Teme, Tavy, Teviot, Teifi (sammenlign med Tafwys).

Elvens navn ble alltid uttalt med en enkel t-lys, /t/; den mellomengelske stavingen var vanligvis Temese og keltisk var Tamesis. En lignende staving fra samme tidsalder, rundt 1210, er funnet i Magna Carta som «Tamisiam».

Den delen av Themsen som rant gjennom Oxford ble tidvis referert til som elven Isis. Historisk, og særlig i viktoriansk tid, var det en rekke kartografer som insisterte at det korrekte navnet for hele elven fra dens kilde og ned til Dorchester-on-Thames, og at kun fra dette punktet, hvor elven møter sideelven Thame og ble «Thame-isis» (etter sigende således forkortelse av Themsen) og derfor burde navngis som det. En del særskilte kart kan fortsatt betegne Themsen som «River Thames or Isis» ned til Dorchester, men siden tidlig på 1900-tallet har denne forskjellen gått tapt i vanlig bruk utenfor Oxford, og en del historikere mener at navn «Isis» er ikke mer enn en feilaktig sammentrekning av Tamesis, det latinske navnet for Themsen.

Den engelske lingvisten Richard Coates mener at mens elven som en helhet ble kalt for Themsen, ble deler av den, hvor den var for bred til å krysses som vadested, ble den kalt for *\*(p)lowonida*. Det ga navnet til en bosetning ved dens bredde som ble kjent som Londinium, fra de indoeuropeiske rotordene *\*pleu-*, «flyte/strømme» og *\*-nedi*, «elv», i betydningen som den flytende/strømmende elven, eller den bredtstrømmende, ikke-vadende elv.

For sjøfarende handelsmenn har Themsen lenge blitt kalt for kun *the London River*, «London-elva». For beboerne i London er den ganske enkelt *the river*, «elva», eksempelvis i uttrykk som *south of the river*.

Themsen i billedkunsten
-----------------------

* Themsen i billedkunsten
* Le Parlement effet de soleil («Effekten av sollys på Parlamentet»), Claude Monet, 1903*Le Parlement effet de soleil* («Effekten av sollys på Parlamentet»), Claude Monet, 1903
* Den første Westminster Bridge, malt av Canaletto i 1746.Den første Westminster Bridge, malt av Canaletto i 1746.
* Maidenhead Railway Bridge i maleriet Rain, Steam and Speed – The Great Western Railway av Turner, 1844Maidenhead Railway Bridge i maleriet *Rain, Steam and Speed – The Great Western Railway* av Turner, 1844
* Trouée de soleil dans le brouillard («Solen bryter gjennom tåken»), Monets serie av bilder av parlamentsbygningen, 1904*Trouée de soleil dans le brouillard* («Solen bryter gjennom tåken»), Monets serie av bilder av parlamentsbygningen, 1904
* Nocturne in Blue and Gold: Old Battersea Bridge av Whistler, ca 1872–1875*Nocturne in Blue and Gold: Old Battersea Bridge* av Whistler, ca 1872–1875
* Foggy Morning on the Thames av James Hamilton, ca 1872–1878*Foggy Morning on the Thames* av James Hamilton, ca 1872–1878
* Boating on the Thames av John Lavery, ca 1890*Boating on the Thames* av John Lavery, ca 1890

Se også
-------

* Liste over broer i London

Referanser
----------

1. 1 2 3 4  «Facts and Figures» Arkivert 2. juli 2015 hos Wayback Machine. Thames River Trust
2. 1 2  Mallory, J.P. & Adams, D.Q. (1997): *The Encyclopedia of Indo-European Culture*. London: Fitzroy and Dearborn, s. 147.
3. 1 2  Coates, Richard (1998): «A new explanation of the name of London» Arkivert 27. september 2019 hos Wayback Machine. i: *Transactions of the Philological Society* **96** (2): 203–229. doi:10.1111/1467-968X.00027.
4. ↑  Jackson, Kenneth H (1955): «The Pictish Language» i: Wainright, red.: *The Problem of the Picts*. Edinburgh: Nelson. s. 129–166.
5. ↑  Kitson, Peter R (1996): «British and European River Names» i: *Transactions of the Philological Society* **94** (2): 73–118. doi:10.1111/j.1467-968X.1996.tb01178.x.
6. ↑  Sandoz, Ellis, red. (1992): *The Roots of Liberty: Magna Carta, Ancient Constitution, and the Anglo-American Tradition of Rule of Law*, Indianapolis: Amagi/Liberty Fund. ISBN 978-0826208675, s. 39, 347.
7. ↑  «Oxfordshire's Rivers» Arkivert 22. juni 2015 hos Wayback Machine.
8. ↑  Ordnance Survey maps: marked River Thames or Isis.
9. ↑  Mills, A.D.; Room, A. (1998): *A Dictionary of British Place-Names*. Oxford University Press. s.v. Isis
10. ↑  Cultural Heritage Resources (2005): Legendary Origins and the Origin of London's place name

Eksterne lenker
---------------

* (en) River Thames – kategori av bilder, video eller lyd på Commons Rediger på Wikidata
* Nettsted for Port of London Authority Arkivert 22. februar 2008 hos Wayback Machine.
* Nettsted for PortCities London
* Port of London i 1819
* Port of Tilbury

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Nationalencyklopedin **·** VIAF **·** VIAF **·** GND **·** LCCN **·** NDL **·** NKC **·** BNE **·** GeoNames **·** GeoNames **·** GeoNames **·** BBC Things
 |